ՀՀ սփյուռքի նախարարության «Քայլ դեպ տուն» ծրագրի ամենաակտիվ մասնակիցներից էր 18-ամյա սիրիահայ Հարություն Բոշկեզենյանը, որն աչքի էր ընկնում հետաքրքրասիրությամբ ու հարցասիրությամբ: Հարությունի ընտանիքը Սիրիայի Դամասկոս քաղաքից Հայաստան է տեղափոխվել 2016 թ. դեկտեմբերին: «Մինչ այդ Հայաստանում երբեք չէի եղել, տեղափոխվելիս՝ մայրս առաջարկում էր այլ երկիր գնալ, ես պնդեցի, որ ուզում եմ այլևս հայրենիքում ապրել և կրթություն ստանալ»,- «Հայերն այսօր»-ի հետ զրույցում ասաց Հարությունը՝ միաժամանակ պատմելով նաև Դամասկոսի հայկական հզոր համայնքի, այնտեղ տիրող հայկական մթնոլորտի, եկեղեցիների, դպրոցի մասին: Հայրենիքից դուրս գտնվելով՝ երբեք հայկականությունից հեռու չի եղել, հաճախել է տեղի «Թարգմանչաց ճեմարան», իսկ տանը գործածվող միակ լեզուն հայերենն է եղել: